แรงขายหุ้นบิ๊กแคป กด SET ปิดร่วง 19 จุด แนะจับตาสถานการณ์รัสเซีย-ยูเครน
SET ปิดร่วง 19 จุด เผชิญแรงขายหุ้นบิ๊กแคปทั้งกลุ่มแบงก์-สื่อสาร-พลังงาน แนะจับตาสถานการณ์รัสเซีย-ยูเครน แนวโน้มพรุ่งนี้คาดตลาดฯ แกว่งไซด์เวย์ผันผวน ให้แนวต้าน 1,715 จุด แนวรับ 1,680 จุด
21 ก.พ. 2565

นายชัยพร น้อมพิทักษ์เจริญ รองกรรมการผู้จัดการสายงานค้าหลักทรัพย์บุคคล บล.บัวหลวง กล่าวว่า ตลาดหุ้นไทยวันนี้ปรับตัวลดลงตามทิศทางเดียวกับตลาดหุ้นเอเชีย รับแรงกดดันจากความกังวลสถานการณ์ตึงเครียดระหว่างรัสเซียและยูเครน แม้ว่าจะมีสัญญาณจากสหรัฐฯเปิดทางเจรจารัสเซีย แต่ก็ยังคงต้องรอความชัดเจนออกมาอีกครั้งว่าจะมีการเจรจากันจริงหรือไม่ ทำให้นักลงทุนยังไม่มั่นใจต่อความไม่แน่อนดังกล่าว
ส่วนตลาดหุ้นบ้านเรามีแรงขายออกมามากในกลุ่มหุ้นขนาดใหญ่ ในกลุ่มแบงก์ สื่อสาร และพลังงาน โดยคาดว่าอาจจะเป็นแรงขายจากนักลงทุนต่างชาติที่เข้าซื้อไปมากในช่วงสัปดาห์ที่ผ่านมา จึงทยอยขายออกเพื่อลดความเสี่ยงจากความไม่แน่นอนของสถานการณ์ความขัดแยังระหว่างรัสเซียและยูเครน อย่างไรก็ตาม ยังมีแรงซื้อสลับเข้ามาในกลุ่มค้าปลีกที่ผลการดำเนินงานออกมาค่อนข้างดี
สำหรับแนวโน้มตลาดหุ้นไทยพรุ่งนี้คาดว่าจะแกว่งตัวไซด์เวย์ผันผวน โดยยังต้องเกาะติดความคืบหน้าของสถานการณ์ระหว่างรัสเซียและยูเครนจะเป็นอย่างไรต่อไป โดยเฉพาะการเจรจาของประเทศต่างๆ ที่เกี่ยวข้องเพื่อคลี่คลายความขัดแย้งที่เกิดขึ้น โดยให้แนวต้าน 1,715 จุด และ แนวรับ 1,680 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
KBANK มูลค่าการซื้อขาย 7,158.37 ล้านบาท ปิดที่ 165.00 บาท ลดลง 4.00 บาท
TRUE มูลค่าการซื้อขาย 4,936.79 ล้านบาท ปิดที่ 5.10 บาท ลดลง 0.60 บาท
CPALL มูลค่าการซื้อขาย 3,694.20 ล้านบาท ปิดที่ 67.00 บาท เพิ่มขึ้น 1.25 บาท
IVL มูลค่าการซื้อขาย 3,586.23 ล้านบาท ปิดที่ 46.00 บาท ลดลง 3.75 บาท
PTT มูลค่าการซื้อขาย 3,169.09 ล้านบาท ปิดที่ 38.75 บาท ลดลง 0.75 บาท